1. Johdanto

Euroopan komissio hyväksyi helmikuussa 2016 tiedonannon ”EU:n toimintasuunnitelma luonnonvaraisten eläinten ja kasvien laittoman kaupan torjumiseksi”, johon sisältyy kattava strategia luonnonvaraisiin eläimiin ja kasveihin kohdistuvan rikollisuuden torjumiseksi Euroopan unionissa ja EU:n roolin vahvistamiseksi tällaisen laittoman toiminnan estämiseksi. Toimintasuunnitelmaan sisältyy 32 tointa, jotka on laadittu kolmen prioriteetin ympärille: i) luonnonvaraisten eläinten ja kasvien laittoman kaupan estäminen ja sen perimmäisiin syihin puuttuminen; ii) voimassa olevien sääntöjen täytäntöönpano ja täytäntöönpanon valvonta ja luonnonvaraisiin eläimiin ja kasveihin kohdistuvan järjestäytyneen rikollisuuden tehokkaampi torjunta; ja iii) lähtö-, kuluttaja- ja kauttakulkumaiden maailmanlaajuisen kumppanuuden vahvistaminen luonnonvaraisten eläinten ja kasvien laittoman kaupan torjumiseksi.

Euroopan unionin neuvosto antoi 20. kesäkuuta 2016 toimintasuunnitelmaa koskevat päätelmänsä, joissa se ilmaisi tukensa kolmelle prioriteetille ja kehotti panemaan ne täytäntöön ajallaan. Niin ikään Euroopan parlamentti suhtautui myönteisesti toimintasuunnitelmaan marraskuun 2016 päätöslauselmassaan.

Toimintasuunnitelma kattaa viiden vuoden ajanjakson (2016–2020). Sekä toimintasuunnitelman että neuvoston päätelmien mukaan komission on esitettävä neuvostolle ja Euroopan parlamentille heinäkuuhun 2018 mennessä kertomus edistymisestä toimintasuunnitelman täytäntöönpanossa sekä siitä, ovatko sen prioriteetit ja tavoitteet asianmukaisia ja merkityksellisiä.

Tässä kertomuksessa esitetään yleiskuva siitä, miten kaikki merkitykselliset toimijat ovat edistäneet toimintasuunnitelman täytäntöönpanoa. Nämä tiedot perustuvat tietoihin, jotka on saatu 25 jäsenvaltiolta, Euroopan ulkosuhdehallinnolta, Europolilta, Eurojustilta ja ympäristölainsäädännön voimaansaattamiseksi ja täytäntöönpanemiseksi perusteluilta eurooppalaisilta verkostoilta.

Lisätietoja toimintasuunnitelman täytäntöönpanemiseksi tarvittavista toimenpiteistä on tähän kertomukseen liitettävässä komission yksiköiden valmisteluasiakirjassa. Jäsenvaltioiden toimittamat tiedot on julkaistu komission verkkosivustolla.

2. Keskeiset edistysaskeleet toimintasuunnitelman hyväksymisen (2016) jälkeen

Tässä osiossa esitetään yhteenveto tärkeimmistä edistysaskeleista toimintasuunnitelman kolmen prioriteetin osalta sitten vuoden 2016. Lisäksi esitetään tarpeen mukaan suunnitellut lisätoimenpiteet tavoitteiden saavuttamiseksi.





Prioriteetti I – Luonnonvaraisten eläinten ja kasvien laittoman kaupan estäminen ja sen perimmäisiin syihin puuttuminen

Toimintasuunnitelman ensimmäinen prioriteetti koskee luonnonvaraisten eläinten ja kasvien laittoman kaupan perimmäisiin syihin puuttumista. Luonnonvaraisten eläinten ja kasvien laiton kauppa voidaan estää vain puuttumalla rakenteellisiin tekijöihin.

Luonnonvaraisista eläimistä ja kasveista saatavien tuotteiden kysynnän vähentäminen on keskeinen osa luonnonvaraisten eläinten ja kasvien laittoman kaupan torjuntaa koskevaa EU:n strategiaa, ja sen toteutumiseksi on käynnistetty useita aloitteita. EU ja jotkut jäsenvaltiot ovat tukeneet viranomaisia ja kansalaisjärjestöjä Aasiassa toimimaan luonnonvaraisista eläimistä ja kasveista (etenkin sarvikuonoista, norsuista ja muurahaiskävyistä) saatavien tuotteiden kysynnän vähentämiseksi. EU tunnustetaan tärkeäksi luonnonvaraisista eläimistä ja kasveista saatavien tuotteiden markkinaksi, minkä vuoksi on tehostettu toimia yritysten, kuluttajien ja suuren yleisön tietoisuuden lisäämiseksi EU:ssa tapahtuvasta luonnonvaraisten eläinten ja kasvien laittomasta kaupasta. Useissa jäsenvaltioissa on toteutettu luonnonvaraisten eläinten ja kasvien laittomaan kauppaan liittyviä tiedotuskampanjoita, joissa on keskitytty tiettyihin merkityksellisiin aloihin (esim. eksoottiset lemmikkieläimet, soittimet, lentokuljetukset tai verkkokauppa). Vastaavia toimia on toteutettu myös EU:n tasolla esimerkiksi työpajoissa, joissa on käsitelty EU:n yrityssektorin roolia luonnonvaraisten eläinten ja kasvien laittoman kaupan torjumisessa, sekä suorassa yhteydessä liike-elämän edustajiin.

Vaikka monella merkityksellisellä alalla on edetty hyvin, komission ja jäsenvaltioiden on silti lisättävä toimiaan. Erityistä huomiota on kiinnitettävä verkkokauppaan ja kuriiriyrityksiin, kun huomioidaan luonnonvaraisista eläimistä ja kasveista saatavien tuotteiden verkkosivustoilla (sekä laillinen että laiton) sekä kuriiri- tai postiyritysten välityksellä käytävän kaupan yleisyys. Komissio kehittää myös nykyistä yhteistyötä eri toimijoiden, kuten akvaariokaloille ja eksoottisille lemmikkieläimille perustettujen järjestöjen kanssa vahvistaakseen sitoumuksia ja saadakseen konkreettisia tuloksia työstään luonnonvaraisten eläinten ja kasvien laittoman kaupan torjumiseksi ja luonnonvaraisista eläimistä ja kasveista saatavien tuotteiden kestävän hankinnan edistämiseksi.

EU ja sen jäsenvaltiot ovat toimineet erittäin aktiivisesti varmistaakseen, että norsunluutuotteiden EU:n sisäinen kauppa ja vienti eivät edistä norsujen salametsästystä tai laitonta norsunluun kauppaa. Toimintasuunnitelman 2 toimen mukaisesti komissio hyväksyi toukokuussa 2017 ohjeasiakirjan , jossa suositettiin, että EU:n jäsenvaltiot lakkaavat 1. heinäkuuta 2017 alkaen myöntämästä vientiasiakirjoja käsittelemättömälle norsunluulle. Käytännössä tämä tarkoittaa sitä, että jäsenvaltiot ovat lopettaneet käsittelemättömän norsunluun viennin erittäin harvoja tapauksia lukuun ottamatta (esim. tieteellisiin tarkoituksiin, noudattamisen valvontaa varten tai koulutustarkoituksiin).

Lisäksi komissio järjesti julkisen kuulemisen 15. syyskuuta – 8. joulukuuta 2017 kerätäkseen tietoja ja näkemyksiä EU:hun ja EU:n ulkopuolelle suuntautuvan laillisen ja laittoman norsunluun kaupan laajuudesta, rakenteesta ja pääasiallisista piirteistä sekä prioriteeteista, joita EU:n tulisi painottaa toimissaan norsunluun laittoman kaupan torjumiseksi . Kuulemisen tulokset osoittivat, että EU:n nykyisten norsunluun kauppaa koskevien sääntöjen tiukentaminen sai runsaasti tukea lähes 90 000 vastaajalta. Selvästi suurin osa vastaajista pitää tätä välttämättömänä, jotta voidaan estää sellaisten laillisesti ja laittomasti tuotettujen norsunluutuotteiden sekoittuminen, estää norsunluutuotteiden ostaminen EU:ssa ja niiden kuljettaminen kolmansiin maihin, joissa ne vauhdittaisivat laittomien norsunluutuotteiden kysyntää, sekä edistää valvontaviranomaisten työtä norsunluun laittoman kaupan torjumiseksi. Muut vastaajat vastustivat norsunluun ja etenkin antiikkiesineiden EU:hun ja EU:n ulkopuolelle suuntautuvaa kauppaa koskevia lisärajoituksia.

EU:n markkinoilla ei tulisi ruokkia sellaisten lajien kysyntää, jotka on kerätty laittomasti tai kestämättömästi. Siksi EU on yhdessä levinneisyysalueella olevien valtioiden kanssa ottanut ennakoivan toimijan roolin laajentaakseen villieläimistön ja kasviston uhanalaisten lajien kansainvälistä kauppaa koskevan yleissopimuksen (CITES-sopimus) soveltamisalaa uusiin lajeihin, joita kansainvälinen kauppa uhkaa, ja näin tarjoaa niille kansainvälistä suojelua. Tämä koskee erityisesti eksoottisia lemmikkieläimiä, joiden osalta EU on merkittävä markkina-alue, sekä trooppista puutavaraa ja uhanalaisia meriympäristön lajeja. EU oli keskeinen toimija tässä asiassa CITES-sopimuksen osapuolten konferenssin 17. kokouksessa (CoP17) vuonna 2016 ja valmistelee aktiivisesti vuonna 2019 järjestettävää CoP18-kokousta.

Paikallisten yhteisöjen roolin edistäminen luonnonvaraisten lajien suojelun alalla on myös ollut EU:n ja sen jäsenvaltioiden prioriteettina. Tämä on EU:n rahoittamien luonnon monimuotoisuuden suojelua edistävien sekä luonnonvaraisten eläinten ja kasvien laittoman kaupan torjumiseen tähtäävien ohjelmien keskeinen osatekijä (katso prioriteetti 3).

EU ja sen jäsenvaltiot ovat olleet merkittäviä toimijoita, kun on pyritty varmistamaan, että korruptio tunnistetaan kansainvälisellä tasolla merkittäväksi luonnonvaraisten eläinten ja kasvien laittoman kaupan mahdollistajaksi. EU:n ehdotuksen pohjalta hyväksyttiin CITES-sopimusta koskeva päätöslauselma CoP17-kokouksessa. Saksan aloitteesta G20-maat hyväksyivät lisäksi heinäkuussa 2017 korkean tason periaatteet luonnonvaraisten eläinten ja kasvien laittomaan kauppaan liittyvän korruption torjuntaan. Siitä lähtien EU on ajanut, etenkin kolmansissa maissa olevien edustustojensa kautta, luonnonvaraisten eläinten ja kasvien laittomaan kauppaan liittyvän korruption vastaisia konkreettisia toimia.

Prioriteetti 2 – Voimassa olevien sääntöjen täytäntöönpano ja täytäntöönpanon valvonta ja luonnonvaraisiin eläimiin ja kasveihin kohdistuvan järjestäytyneen rikollisuuden tehokkaampi torjunta